Gedagte vir die dag: Geniet jou werk - Maroela Media
Werk hard en probeer dit geniet. Doen wat jou hand vind om te doen. (Prediker 9:10)
Ons werk kan ons met tye nogal vang! Om elke oggend met 'n lied in die hart uit die vere te spring en opgewonde te wees oor dit wat ons vandág gaan doen, is darem seker nie realisties nie. Ons werk stel met tye ongenaakbare eise aan ons, die roetine kan ons onderkry en ons word mos ook moeg … en dalk moedeloos. Om van tyd tot tyd jou werk te verwens is dalk normaal, maar wanneer jy permanent negatief voel oor jou dagtaak en die omgewing waarin jy werk, het dit tyd geword om selfondersoek te doen.
Vra jouself waarom jou werk vir jou so 'n kruis is. Is dit omdat jy nie by die regte plek is nie, die mense jou onderkry, jy eenvoudig net nie doen wat vir jou lekker is nie of omdat jy moeg en uitgeput is? Net jy kan jou unieke situasie ontleed en met die hulp van jou Gees-genoot by die regte antwoorde uitkom.